Steinhoff eers week later in parlement | Netwerk24
Steinhoff eers week later in parlement
Deur Nellie Brand-Jonker 08 Augustus 2018 17:31
Steinhoff se beplande verskyning in die parlement is uitgestel omdat die maatskappy 'n dag tevore in die hof in Nederland moet wees.
Die staande komitee vir finansies het Woensdag in 'n kort verklaring gesê die sitting wat op 22 Augustus gehou sou word, is dus met 'n week tot 29 Augustus uitgestel.
Steinhoff moet op 21 Augustus in die hof in Nederland wees.
Netwerk24 het voorheen berig Ben la Grange (43), voormalige finansiële direkteur van Steinhoff International, gaan in die sitting getuig.
Dit sal die eerste keer wees dat hy in 'n gesamentlike sitting van vier parlementêre komitees kom getuig. Dit is reeds die derde gesamentlike sitting om agter die kap van die byl te kom oor wat skeefgeloop het met toesighouding deur die verskillende owerhede sodat die reuse-ineenstorting van Steinhoff nie verhoed is nie.
Die hofsaak in Nederland is waarskynlik die groepsgeding wat die Vereniging van Effectenbezitters (VEB) teen Steinhoff aanhangig gemaak het. Die VEB is in 1924 gestig en het al talle suksesvolle groepsgedinge hanteer.
Steinhoff het in Mei bekend gemaak dat hy die hof versoek het om Markus Jooste, voormalige uitvoerende hoof, deel van die VEB-regsgeding te maak.